Ikka ja aina esile kerkivatest samadest küsimustest tulenevalt on ilmselt tarvidus teha üks pikem jutt seguhennadest. Seda, et 'henna ei ole alati henna ei ole alati henna' olen ma kirjutanud juba varemgi. Ühes oma esimestest postitustest, kuid seal oli põhirõhk henna määratlemisel. Nüüd siis natukene seguhennadest ehk nendest hennavärvidest, mis meil ja mujal ilmas pakkidena poodides müügil, kõigil puha ilus silt 'Henna' või 'looduslik juuksevärv' peal ning pakkidel toonilubadus nisublondist süsimustani. Ma räägin nüüd lähemalt AINULT taimsetest värvidest, mis segatakse kokku peamiselt kahest komponendist - pakis olev pulber ja kodukraanist lastud keedetud vesi. Kui pakis on veel mingeid müstilisi tuubikesi, ampullikesi, põhivärv on pastana tuubis ning seda tuleb segada mingi väga peene nimetusega ollusega teisest tuubist/kotikesest, siis on taimset komponenti seal üsna vähe. Igasugused boosterid ja spetsiaalemulsioonid lõhnavad juba kilomeetrite taha sünteetilise värvi järele.